11
Jesuspa parlakmasin Lasaro wañurkan.
1 Jesuspa tiyarkan suk parlakmasin Lasaro. Payka fatalta unkurkan. Lasaroka kawsarkan Betania llaktapi ishkay paninkunawan tantalla. Suk panin karkan Marta. Suk karkan Mariya. 2 Chay tiempu Mariyaka manara mishkilla asnak wirata Jesuspa chakinpi ichapurkanrachu nima chukchanwan chakichirkanrachu.
3 Chaypina Lasaro fatal unkudu kaptinna chay ishkay paninkunaka Jesusta kayachishpa willachirkansapa:
—Señor, kuyanakukmasikika fataltami unkun.
4 Chashna Lasaropa paninkuna willachiptinkuna Jesuska yacharkan Lasarota wañushkanmanta kawsachimunanta. Chayrayku ñukaykuna disipulunkunata willawarkansapa:
—Lasaro wañushpapish mana wañuduchu kiparinka. Payka unkushka tukuy runakuna yachanankunapa Tata Dios rikchak laya atipak kananta. Unkushka tukuy runakuna yachanankunapa ñuka Tata Diospa wambran kashpa rikchak laya atipak kanaynita.
5 Jesuska sukaman Lasarota paninkunata kuyashpankunapish manara rinayarkanrachu paykunata kawak. 6 Lasaro unkudu kananta yachashpapish ishkay diyatara chay llaktapi kiparirkan. 7 Chaypina ñukaykunata willawarkansapa:
—Akuychi kashkan Judea partiman.
8 Chashna Jesus willawaptinkuna willarkanisapa:
—Maestru, kanimpalla Judea partipi kaptiki chiknishuk runakuna ruminchashunayarkansapa wañuchishunayashpa. ¿Imapati chayman kashkan rinayanki?
9 Chashna ñukaykuna willaptinikuna Jesuska willawarkansapa:
—¿Manachu intika chunka ishkay orata lusichikun? Chashna lusichikuptin atipanchi mana mitkakushpa puriyta. 10 Tutapi mitkakuypi purinchisapa mana lus tiyaptin.
11 Tukuy chayta rimashkanwasha Jesuska willawarkansapa:
—Chay alli parlakmasinchikuna Lasaroka ñami puñuykanna. Risha rikchachik.
12-13 Chashna willawashpankuna Jesuska rimaykarkan Lasaro wañushkanta. Ñukaykuna yuyarkanisapa puñuykananllata rimashkanta. Chayrayku willarkanisapa:
—Maestru, puñushpaka alliyankami.
14 Chaypina Jesuska kuskata willawarkansapa:
—Lasaroka ñami wañushkana. 15 Kushikuni kawsaykaptinra mana rinayashkaynita. Suk alli almirana milagruta rurasha ashwan allita kreyiwanaykichipa. Kunanka akuychina kawak.
16 Chashna Jesus willawaptinkuna disipulumasinikuna Tomas Gemelo willawarkansapa:
—Akuychi ñukanchikunapish Jesuswan tantalla wañuk.
Jesus Martata yachachirkan.
17 Chaymanta rishpaynikuna Betania llakta mañanpi chayarkanisapa. Chaypina Jesuska uyarirkan chusku diyana Lasaro pampadu kananta.
18 Betania llaktamanta Jerusalen llaktaka kimsa kilometrullapi karkan. 19 Jerusalenpi kawsak runakuna Lasaro wañushkanta yachashpankuna aypa rirkansapa Mariyata Martata kushichik ama sukaman llakinankunapa.
20 Marta Jesus chayaykananta yachashpa llukshirkan tinkuk. Mariyaka wasillapi kiparirkan. 21 Chaypi Jesusta tinkushpa willarkan:
—Maestru, turinika ñami wañushkana. Kaypi kaptikika manami wañunmanchu karkan. 22 Chashna wañudu kaptinpish yachani kunan Tata Dios rikchak laya willanaykita rurananta.
23 Chaypina Jesuska willarkan:
—Turikika kawsamunan tiyan.
24 Martaka willarkan:
—Ariya allita yachani kay allpa tukunan diya tukuy wañudu runakuna kawsamunankunata. Chay diya turinipish kawsamunka.
25 Chashna willaptin Jesuska willarkan:
—Ñukami kawsachikuk runa kani. Ñukata kreyiwashpa kawsak runakuna wañushpapish kashkan kawsamunankuna tiyan mana kutin wañunankunapa. 26 Tukuy ñukata kreyiwashpa kawsak runakuna wañushpapish kawsamunkasapa. ¿Kay willashkaynita kreyinkichu?
27 Chashna willaptin Martaka willarkan:
—Ariya maestru, ñukaka tukuy shunku kreyini kanna shuyaykanaynikuna Tata Diosmanta shamudu runa kanaykita. Tata Diospa wambran kashpayki kay allpaman shamushkanki.
Lasarota pampashkankuna machay ladunpi Jesus wakakurkan.
28 Chayta willashkanwasha Martaka Jesusta sakishpa ñañan Mariyata rirkan kayak. Wasinpi chayashpa upallalla willarkan:
—Maestrunchika chayrak chayamushka. Munan rinaykipa kawak.
29 Chashna willaptin Mariyaka utkakushpa rirkan Jesusta tarik. 30 Jesuska manara Betania llaktapika yaykurkanrachu. Maypicha Martawan parlashkanpi kiparirkan Mariyata shuyashpa.
31 Chaypina Mariya turbakushpa wasinmanta llukshiptin chay kushichik runakuna kawarkansapa. Paykunaka katirkansapa yuyashpa Mariya riykananta turinta pampashkankunapi wakakuk. 32 Mariya Jesuspi chayashpana ñawpakninpi kunkurikushpa willarkan:
—Maestru, kaypi kaptikika turinika manami wañunmanchu karkan.
33 Chashna willashpana Mariyaka sukaman wakakurkan. Chay katik runakunapish wakakurkansapa. Tukuy paykunata kawashpa Jesuspish sukaman turbakushpa llakirkan. 34 Chaypina tapurkansapa:
—¿Maypiti Lasarota pampashkankichi?
Paykunaka willarkansapa:
—Mash akuychi kawak.
35 Chaypina Jesuspish wakakurkan. 36 Chashna wakakuptin kawashpa chay runakuna almirashpa willanakurkansapa:
—Mash kawaychi. Sukaman Lasarota kuyashka.
37 Sukkuna rimarkansapa:
—Kay runaka mana kawakuk runata alliyachirkan. Lasaro manarapish wañuptinra ¿imapatí mana alliyachishka?
Lasaro wañushkanmanta kawsamurkan.
38 Chaypina Jesus kashkan sukaman llakishpa Lasarota pampashkankunapi chayarkan. Suk machay ukupi pampadu karkan. Chay machaypa punkun atun rumiwan wichkadu karkan. 39 Jesus chaypi chayashpa katik runakunata willarkansapa:
—Chay rumita ashuchiychi.
Chashna Jesus willaptinkuna wañudupa panin Martaka payta willarkan:
—Maestru, ñami chusku diyana turini wañushkan. Ñami sukamanna asnan.
40 Chashna willaptinna Jesuska willarkan:
—¿Manachu willashkaykina tukuy shunku kreyiwashpaykika Tata Dios rikchak laya atipak kananta kawanaykita?
41 Chaypina chay rumita ashuchiptinkuna Jesuska altuta chapashpa Tatanta willarkan:
—Tatayni, kanta roygaptini uyariwashkanki. Chayrayku sukaman agradesiyki. 42 Ñukaka allita yachani parlachiptini tukuy tiempu uyariwanaykita. Chayrayku kunanka roygayki yanapawanaykipa kay runakuna kreyiwanankunapa kachamuwashkaykita.
43 Chaypina Tatanwan parlashkanwasha Jesuska sinchita kayarkan:
—¡Lasaro, chay machay ukumanta llukshimuy!
44 Chashna Jesus willaptinna Lasaroka kawsamushpa chay machay ukumanta llukshimurkan. Kunkanmanta chakinkaman llachapawan alli wankudu karkan. Uyanpish llachapawan arkadu karkan. Chashna llukshimuptin Jesuska chay runakunata willarkansapa:
—Chay wankushkankuna llachapata surkupuychi wasinman rinanpa.
Chashna Jesus willaptinkuna wankushkan llachapata surkupurkansapa.
Awtoridarkuna parlanakurkansapa Jesusta wañuchinankunapa.
(Mt 26.1-5; Mr 14.1-2; Lk 22.1-2)
45 Chaypina aypa Mariyawan rik runakuna Jesus Lasarota kawsachimushkanta kawashpana kreyirkansapa Jesus Tata Diosmanta shamudu runa kananta. 46 Chaypina suk kawak runakuna rirkansapa fariseo awtoridarkunata willak Jesus Lasarota wañushkanmanta kawsachimushkanta.
47 Chaypina fariseokunawan saserdotekunapa ashwan sinchi awtoridarninkuna tantanakushpa willanakurkansapa:
—¿Imatatí rurashunchisapa? Chay runaka aypa almirana milagrukunata ruraykan.
48 Sukkunaka rimarkansapa:
—Ichará ashwan almirana milagrukunata ruraptin tukuy runakuna paytana kreyishpa katinkasapa. Chashna tukuy runakuna payta katiptinkuna romano kamachiwakninchikuna piñakushpa shamunmansapa Tata Diospa wasinta urmachik. Chaymanta ñukanchikunawan makanakushpa kulluchiwanchimansapa.
49 Chay tantanakudu awtoridarkunapi tiyarkan saserdotekunapa ashwan sinchi kamachikuk runa. Chay wata chay ashwan sinchi kamachikuk saserdote karkan Kayfas. Payna tukuy chay tantanakudu awtoridarkunata willarkansapa:
—Kankunaka manami nimata yachankichichu. 50 ¿Manachu yachankichi? Ashwan alli kanman suk runalla wañunanpa ama tukuy israel runakuna wañunanchikunapa.
51 Chay wata Kayfas tukuy saserdotekunapa sinchi kamachikukninkuna kaptin Tata Dioska payta yachachiykarkan. Chayrayku mana kikinpa yuyayninmantachu chayta rimarkan. Tata Dios yachachiptin rimarkan Jesus wañunanta ama judiyu runakuna wañunankunapa. 52 Tata Dios payta yachachirkan manami judiyu runakunallapachu Jesus wañunanta. Jesuska wañurkan tukuy llaktakunamanta Tata Diospa wambrankunatapish tantanachinankunapa.
53 Chay judiyu awtoridarkuna parlashkankuna diyamantapacha allita yuyaykurkansapa Jesusta wañuchinankunapa.
54 Jesuska chayta yachashpa manana yachachikuypinachu purirkan. Judea partimanta ñukaykunawan tantalla llukshirkan. Chaypina Efrayin llaktapi chayarkanisapa. Chay llakta ladunpi tiyarkan manllayba chunlla chakidu allpa. Chay llaktapi Jesuska ñukaykunawan kiparirkan.
55 Chay tiempu tipillana illarkan judiyu runakuna Paskua fiestata rurashpa Tata Diosta kuyanaynikunapa. Manarapish chay fiesta kallariptin Jerusalen llaktapi aypa runakuna chayamuykarkansapa. Paykunaka Tata Diospi chuya chuya mana uchayuk rikurinankunapa armakurkansapa. 56 Chashna Jerusalen llaktapi paykuna chayashpankuna Jesusta maskarkansapa. Tata Diospa wasinman rishpa sukwan sukwan tapunakurkansapa:
—¿Imatatí yuyankichi? ¿Kay Paskua fiestaman shamunkachu?
57 Fariseo runakunawan saserdotekunapa awtoridarninkuna Jesusta apinayarkansapa wañuchinankunapa. Chayrayku Paskua fiesta pasak runakunata willarkansapa:
—Yachashpaykichi maypimi Jesus kananta willawaychi.