26
Chiknik runakuna parlarkansapa Jesusta wañuchinankunapa.
(Mr 14.1-2; Lk 22.1-2; Jn 11.45-53)
1 Chaymanta chaykunata ñukaykunata yachachiwashkankunawasha Jesuska willawarkansapa:
2 —Kankuna yachankichi Paskua fiestapa ishkay diyallana illananta. Chay fiesta ukun chikniwak runakuna ñuka sielumanta shamudu runata awtoridarkunaman pushawankasapa paykuna chakatawashpa wañuchiwanankunapa.
3 Jesus chayta willawashkankuna diyalla Kayfaspa wasinpi kamachikuk saserdotekunawan judiyukunapa ansianunkuna tantanakurkansapa. Kayfaska saserdotekunapa ashwan sinchi kamachikuknin karkan. 4 Paykuna yuyarkansapa Jesusta pantachichishpa apichiyta wañuchichinankunapa. 5 Willanakurkansapa:
—Ama Paskua fiesta ukunka wañuchichiypachichu fiestaman shamudu runakuna ama turbakushpa piñayawananchikunapa.
Suk warmi Jesuspa umanpi mishkiklla asnak wirata icharkan.
(Mr 14.3-9; Jn 12.1-8)
6 Betania llaktapi lasaru unkuymanta alliyadu runa Simon kawsarkan. 7 Jesus Simonpa wasinpi mikuykaptin suk warmi yaykurkan. Chay warmika apamurkan yurak rumimanta ruradu botellapi aypa chaniyuk mishkiklla asnak wirata. Chay warmika Jesusta ladunchashpa umanpi chay mishkiklla asnak wirata icharkan. 8 Chayta kawashpa ñukaykuna piñakushpaynikuna willanakurkanisapa:
—¿Imapatí chay warmi chay mishkiklla asnak wirataka usuchiykan? 9 Ashwan alli kanman karkan aypa kullkipi rantikushpa chaypa chaninta mana nimayuk runakunata kunanpa.
10 Jesus chayta uyarishpa willawarkansapa:
—¿Imapatí piñakushpa kay warmita washanchankichi? Kay wirata umaynipi ichashpa allitami rurashka. 11 Mana nimayuk runakunata tukuy maytapish rishpa tarinkichi. Ñukataka manami tukuy tiempunachu kawawankichi. 12 Kay warmika kay mishkiklla asnak wirawanka armachiwashkana wañuptini pampawanankunapa. 13 Allita willaykichi: Kankuna tukuy maypi yachachikushpa ñuka salvakuk kanaynita kay warmi rurashkantapish parlachikunkichi. Chashnamanta tukuy pi paytaka allita yuyankasapa.
Judas Jesusta rantikurkan wañuchinankunapa.
(Mr 14.10-11; Lk 22.3-6)
14 Jesuspa chunka ishkay disipulunkunamanta suk karkan Judas Iskariote. Payka Jesusta rantikunayashpa rirkan kamachikuk saserdotekunawan parlak. 15 Paykunata willarkansapa:
—Ñuka willaptini imashnami Jesusta apinkichiman nishpa ¿mashnatati pagarawankichiman?
Chashna Judas willaptinkuna paykuna willarkansapa kimsa chunka kullkita kunankunapa.
16 Chay kullkita chaskishkan oramantapacha Judaska sukaman Jesusta chaparkan apichichinanpa.
Jesus disipulunkunawan Paskua fiesta mikunata mikurkansapa.
(Mr 14.12-25; Lk 22.7-23; Jn 13.21-30; 1 Kor 11.23-26)
17 Chay Paskua fiesta kallarinan diyapi tukuy judiyu runakuna amañak kanisapa mana levadurayuk panta mikuyta. Chay diya Jesusta ladunchashpaynikuna tapurkanisapa:
—¿Maypiti munanki Paskua fiesta mikunata rinaynikunapa rurak?
18 Chashna tapuptinikuna Jesuska willawarkansapa:
—Rillaychi Jerusalen llaktaman. Suk runapa wasinpi chayashpa willaychi: “Maestruynikuna willachimushunki ñashi wañunan diya chayamuykanna. Chayrayku wasikimanshi disipulunkunawan shamunayan Paskua fiesta mikunata mikuk.”
19 Chaypina rirkanisapa Paskua fiesta mikunata rurak. 20 Tutayaptinna Jesuswan ñukaykuna suk mesapi mikuykarkanisapa. 21 Chaypina Jesuska willawarkansapa:
—Allita willaykichi. Chikniwak runakuna apiwankasapa wañuchiwanankunapa. Kankunamanta sukmi paykunapi apichichiwanka wañuchichiwanankunapa.
22 Chashna willawaptinkuna sukaman llakishpaynikuna sukmanta sukmanta payta tapurkanisapa:
—Señor ¿ariya ñukachu kani?
23 Chaypina Jesuska willawarkansapa:
—Ñukawan tantalla kay kallanapi panninta ñuyuchik runami apichichiwanka. 24 Tata Diospa killkadunpi riman runakuna wañuchiwanankunata. Chayrayku ñukaka sielumanta shamudu runa kashpayni wañusha. Wañunaynipa kaptinpish chay apichichiwak runataka sukaman llakichini. Ashwan alli kanman karkan ama nasinanpa.
25 Chaypina chay apichichinayak Judaska Jesusta tapurkan:
—Maestru ¿ariya ñukachu kani?
Chashna tapuptin Jesuska aynirkan:
—Ariya kanmi kanki.
26 Chaymanta mikuykaptinikuna Jesus suk panta apishpa Tata Diosta agradesirkan. Chay panta pakishpa ñukaykunata kuwarkansapa. Chaskichiwashpankuna willawarkansapa:
—Kay panta mikuychi. Kay panka kuerpuynimi.
27 Chaymanta Jesuska suk vasu vinuta apishpa Tatan Diosta agradesirkan. Chay vasu vinuta kuwashpankuna willawarkansapa:
—Tukuy kankuna kay vinuta upyaychi. 28 Kay vinuka yawarninimi. Yawarniniwan mushuk paktuta rurasha. Wañuptini yawarnini ichakuptin Tata Dios aypa runakunata uchankunamanta perdonankasapa. 29 Allitami willaykichi. Uvamanta vinuta mana kutin upyashanachu Tatayni Diospa mandunpi kankunawan tantalla kashpa mushuk vinuta upyanaynikaman.
Jesus Pedruta willarkan kimsa kuti mana riksinanta rimananta.
(Mr 14.26-31; Lk 22.31-34; Jn 13.36-38)
30 Chaymanta salmo kantukunata kantashkaynikunawasha rirkanisapa Olivos urkuman. 31 Chaypina Jesuska willawarkansapa:
—Tata Dios rimananpi willawanchisapa: “Ovejakuna kuydak runata wañuchiptini tukuy ovejankuna chayta chayta kallpankasapa.” Tata Dios rimashkanshina kunan tuta tukuy kankuna ñukarayku manchakushpa sakiwankichi. 32 Chaymanta ñuka wañushkaynimanta kashkan kawsamushpayni Galilea partiman kankunamanta ñawpakta risha.
33 Chaypina Pedruka Jesusta willarkan:
—Tukuy katishukmasinikuna turbakushpa sakishuptinkunapish ñukaka manami nima layapi sakishkaykichu.
34 Chashna Pedru willaptin Jesuska willarkan:
—Allitami willayki. Kay tuta manarapish gallo kantaptin kimsa kuti rimanki mana riksiwanaykita.
35 Chaypina Pedruka willarkan:
—Kanwan tantalla wañunayni kaptinpish manami nima layapi rimashachu kanta mana riksinaynita.
Chashna Pedru willaptin tukuy ñukaykuna idenllata willarkanisapa.
Getsemani wertapi Jesus Tatan Dioswan parlarkan.
(Mr 14.32-42; Lk 22.39-46)
36 Chaymanta Getsemani wertaman Jesuswan tantalla rirkanisapa. Chaypi chayaptinikuna Jesuska willawarkansapa:
—Tatayni Dioswan parlak rinaynikaman kaypi tiyarishpa shuyawaychi.
37 Chashna willawashpankuna suk chikan laduman Jesuska Pedruta Sebedeopa ishkay wambrankunata pusharkansapa. Chaypina Jesuska sukaman turbakushpa llakishpa paykunata willarkansapa:
38 —Sukaman llakishpayni wañukshina mallinakuni. Kankuna mana nima puñushpa kayllapi kiparishpaykichi Tata Diosta roygaychi yanapawananpa.
39 Chashna willashpankuna Jesuska urasituman rirkan. Chaypi kumurayarkan allpapi urkun takakunankaman. Tatan Diosta willarkan:
—A, Tatayni, munashpaykika salvaway ama sukaman sufrinaynipa. Chaymanta sufrishpaynipish munani kanpa munanaykillata rurayta. Manami munanichu ñukapa munanaynita rurayta.
40 Chayta Tata Diosta willashkanwasha Jesuska chay kimsa disipulunkunapa ladunman kutirkan. Puñuykaptinkuna tarishpankuna Pedruta willarkan:
—¿Manachu niman suk orata mana puñushpa atipankichi ñukawan pakta Tata Dioswan parlayta? 41 Mana nima puñushpa Tata Diosta roygaychi supay ama uchallichishunaykichipa. Kankunaka sukaman munankichi Tata Dioswan parlayta. Chaykamanka kunanlla shaykunkichi.
42 Chashna willashpankuna Jesuska kashkan rirkan Tatan Diosta roygak. Chaypina willarkan:
—A, Tatayni, sufrinaynimanta mana amachawayta munashpaykika munanaykillata ruray.
43 Tatan Diosta roygashkanwasha Jesuska kashkan kutishpa chay kimsa disipulunkunata tarirkansapa sukaman puñuykaptinkuna. Puñuylla vensirkansapa. 44 Puñuykaptinkuna sakishpankuna Jesuska kimsaynin kuti rirkan Tatan Diosta idenllata willak. 45 Chaypina disipulunkunaman kutishpa willarkansapa:
—¿Ariya puñushpallachu samaykankichi? Ñami orana suk runa ñukata uchasapa runakunapi rantikuwananpa. 46 ¡Atarimuychina! Akuychina. Ñami shamuykanna chay rantikuwak runaka.
Chiknik runakuna Jesusta apishpa Kayfaspa wasinman pusharkansapa.
(Mr 14.43-50; Lk 22.47-53; Jn 18.2-11)
47 Jesus chayta willaykaptinkuna disipulun Judaska aypa runakunata pushamushpa chayarkan. Chay runakuna kaspikunata ishkantin ladupi filuyuk machetikunata apashpankuna rirkansapa Jesusta apik. Rirkansapa kamachikuk saserdotekunawan judiyukunapa ansianunkuna kachaptinkuna. 48 Judas manara chay runakunata Jesusman pushashpa allita yachachirkansapa: “Suk runata muchaptini yachankichi pay kananta. Paytami apishpa pushankichi.”
49 Chaypina Jesusta ladunchashpana willarkan:
—Buenas nochis, maestru.
Chashna rimachishpa mucharkan. 50 Muchaptinna Jesuska willarkan:
—Amigu, rurak shamushkaykita rurayna.
Chaypina chay runakuna Jesusta apirkansapa pushanankunapa.
51 Chayta kawashpa Jesuswan tantalla purik runa machetinta apirkan. Chaywan sinchi kamachikuk saserdotepa wiwachunpa suk ladu rinrinta tipipurkan. 52 Chashna tipipuptin Jesuska willarkan:
—Chay machetikitaka macheti churanaykipi kashkan churay. Machetiwan makanakuk runakuna machetillawan wañuchinakunkasapa. 53 ¿Manachu yachanki Tatayni Diosta roygaptinika kunanlla kanchis chunka waranka angelninkunata kachamunman amachawanankunapa? 54 Tata Dioska killkadunpi riman ñuka wañunaynita. Mana wañushpaynika mana Tata Diospa rimashkanta ruraymanchu karkan. Chayrayku Tata Diosta mana roygashachu wañuymanta amachawananpa.
55 Chayta willashpa Jesuska chay pushanayak runakunata willarkansapa:
—¿Imapatí kaspikunata machetikunata apamushkankichi apiwanaykichipa? ¿Ariya suwa wañuchikuk runachu kani? Tukuy diya Tata Diospa wasinpi yachachikuptini ¿imapatí mana chaypi apiwashkankichi? 56 Ñawpa yachachikukkuna Tata Dios rimashkanta killkarkansapa kashna apiwanaykichipa. Chay killkadunpi rimashkanshina kunan kankuna apiwaykankichi wañuchichiwanaykichipa.
Chashna oras ñukaykuna disipulunkuna manchakushpaynikuna Jesusta sapallanta sakishpaynikuna nitikurkanisapa.
Jesusta pusharkansapa ashwan sinchi kamachikuk Kayfasman.
(Mr 14.53-65; Lk 22.54-55, 63-71; Jn 18.12-14, 19-24)
57 Chay aypa runakuna Jesusta apishpa Kayfaspa wasinman pusharkansapa. Kayfaska ashwan sinchi kamachikuk saserdote karkan. Paypa wasinpi Moisespa killkadunta yachachikukkunawan judiyukunapa ansianunkuna tantanakudu shuyaykarkansapa.
58 Jesusta pushaptinkuna Pedruka washallata katishpa chay wasi pampapi yaykurkan. Tata Diospa wasinta kuydak runakunapish chay pampapi tiyaridu karkansapa. Pedruka paykunapa ladunkunapi rirkan tiyarik kawanayashpa imatami Jesusta rurankasapa nishpa.
59 Chay wasi ukupi tukuy awtoridarkuna tantanakushpankuna chiknik runakunata maskarkansapa llullakushpa Jesusta chatanankunapa. Sukaman munarkansapa Jesusta wañuchichiyta. 60 Chaypina aypa runakuna llullakushpa Jesusta chatashpankunapish mana nima wañuchinankuna layatachu chatarkansapa. Aypa runakuna chatakushkankunawasha ishkay chatakukkuna chayashpankuna willarkansapa:
61 —Kay Jesuska rimarkan: “Ñuka atipani Tata Diospa manllayba wasinta urmachiyta. Chayta urmachishkayniwasha kimsa diya ukun tukuchasha kashkan rurayta.”
62 Chashna rimaptinkuna Kayfaska shayarishpa Jesusta tapurkan:
—¿Chashna chatashuptinkuna manachu aynikunki? ¿Imatati chatashuykansapa?
63 Chaypina Jesuska upallalla uyarirkan. Mana nimata ayniptin chay sinchi kamachikuk saserdote kashkan willarkan:
—Sielupi kawsak Tata Diospa shutinpi willayki: Mana llullakushpa willawaysapa ¿kanchu kanki shuyanaynikuna salvakuk Tata Diospa wambran?
64 Chaypina Jesuska willarkan:
—Ariya, ñukami kani. Kunan willaykichi: Kankunaka ñuka sielumanta shamudu runata kawawankichi tukuy laya atipak Tatayni Diospa ladunpi tiyariptini. Kawawankichi puyukuna ukunpi kashkan shamuptini.
65 Chashna Jesus willaptin chay sinchi kamachikuk Kayfaska sukaman piñakushpa churakunan sawa llachapanta llikirkan. Chayta rurarkan tukuy chay runakuna yachanankunapa sukaman piñakunanta. Chaymanta chay kamachikukmasinkunata willarkansapa:
—Kay runaka chashna rimashpa Tata Diostami sukaman piñachiykan. Ama ashwan chatakuk runakunata maskaypachinachu. Tukuy kankuna Tata Diosta piñachinan laya rimashkanta uyarishkankichi. 66 ¿Imatati yuyankichi?
Chashna Kayfas willaptin paykunaka aynirkansapa:
—Uchanpi kashpa wañunan tiyan.
67 Chaypina Jesusta uyanpi tukaychashpankuna kaspiwan waktarkansapa. Sukkuna uyanpi lapyarkansapa. 68 Asichishpankuna willarkansapa:
—Salvakuk runa kashpaykika willawaysapa pimi lapyashuykan nishpa.
Pedru rimarkan Jesusta mana riksinanta.
(Mr 14.66-72; Lk 22.56-62; Jn 18.15-18, 25-27)
69 Chay wasi ukupi Jesusta asichiykaptinkuna Pedruka pampapi tiyaridu karkan. Chaypi kaptin chay wasipi sirvikuk warmi ladunchashpa willarkan:
—Kanpish Galileamanta runa Jesuswan tantalla purishkanki.
70 Chashna willaptin Pedruka tukuy chay runakuna uyariptinkuna aynirkan:
—Manami yachanichu pipami willawaykanki.
71 Chaymanta Pedruka chay wasi punkuman rirkan. Chaypina suk sirvikuk warmi payta kawashpa sukkunata willarkansapa:
—Kay runaka Nasaretmanta runa Jesuswan tantalla purishka.
72 Chaypina Pedruka jurashpa kashkan willarkansapa:
—Ñuka manami chay runata riksinichu.
73 Chaymanta chaypi kak runakuna Pedruta ladunchashpankuna willarkansapa:
—Deverasmi kanpish chay runapa purikmasin kanki. Rimanaykimanta riksiykisapa.
74 Chashna willaptinkuna Pedruka jurashpa maldisishpa willarkansapa:
—Manami chay runata riksinichu.
Pedru chayta rimaykaptinlla suk gallo kantarkan. 75 Chayta uyarishpana Pedruka yuyarkan Jesus willashkanta: “Manarapish gallo kantaptin kimsa kuti rimanki mana riksiwanaykita.” Chayta yuyashpana Pedruka washaman llukshishpa sukaman llakishpa mana upallayak layata wakakurkan.